medieval-data/medieval-letters huggingface dataset:
LXXIX.  Privilegium pro monasterio Mortuimaris.   (Anno 1146, Febr. 14.) [  Neustria pia,  780.]
Author: Eugenius III

EUGENIUS episcopus, servus servorum Dei, dilectis filiis, ADAE, abbati de Mortuomari, ejusque fratribus tam praesentibus quam futuris, regularem vitam professis, in perpetuum, etc.

Piae postulatio voluntatis effectu debet prosequente compleri, etc. Datum Transtiberim, per manum Roberti, S. R. E. cardinalis presbyteri et cancellarii, XVI Kalend. Martii, indictione IX, anno Incarnationis Dominicae 1145, pontificatus D. Eugenii III papae anno primo.
LXXX.  Privilegium pro monasterio Cluniacensi.   (Anno 1146, Febr. 15.) [  Biblioth. Cluniac.,  col. 1386.]
Author: Eugenius III

EUGENIUS episcopus, servus servorum Dei, charissimo filio in Christo PETRO Cluniacensi abbati, ejusque successoribus regulariter substituendis in perpetuum.

Cum omnibus sanctae Ecclesiae filiis ex apostolicae sedis auctoritate ac benevolentia debitores existamus, venerabilibus tamen personis, atque locis, maxime quae sedi apostolicae semper specialius ac devotius adhaeserunt, quaeque ampliori religione eminent, propensiori nos convenit charitatis studio munire. Praedecessores siquidem nostri sanctae recordationis, Joannes videlicet XI, item Joannes XIX, Agapitus, Benedictus VI, item Benedictus VII, Leo VII, item Leo IX, Gregorius VI, item Benedictus VII, Leo VII, item Leo IX, Gregorius VI, item Gregorius VII, Alexander II, Stephanus, Victor III, Urbanus II, Paschalis II, Gelasius II, Calixtus II, Honorius II, Lucius II, Ecclesiae Romanae pontifices, Cluniacense monasterium singularis dilectionis ac libertatis praerogativa donarunt, et universa ei pertinentia privilegiorum suorum sanctionibus muniverunt. Quorum nos vestigiis inhaerentes statuimus, ut ecclesiae omnes, coemeteria, monachi, etc., ut in diplomate Lucii, Patrologiae t. CLXXIX, sub num. 49, usque ad haec verba: Item ecclesiam de Rua quae ad monasterium de Abbevilla pertinet, quibus subjicitur: Insulam Gravelonge cum pertinentiis suis. Prohibemus. autem, etc. Ego Gilbertus indignus sacerdos sanctae Romanae Ego Eugenius Catholicae Ecclesiae episcopus ss. Ego Conradus Sabinensis episcopus ss. Ego Albericus Ostiensis episcopus ss. Ego Imarus Tusculanus episcopus ss. Ego Gregorius presbyter cardinalis tit. Calixti ss. Ego Wido presbyter cardinalis tit. S. Grisogoni ss. Ego Hubaldus presbyter cardinalis tit. S. Praxedis ss. Ego Hubaldus presbyter card. tit. SS. Joannis et Pauli ss. Ecclesiae ss. Ego Guido presbyter cardin. tit. SS. Laurentii et Damasi ss. Ego Nicolaus presbyter card. tit. S. Ciriaci ss. Ego Manfredus presbyter cardinalis tit. S. Savinae ss. Ego Aribertus presbyter cardinalis S. Anastasiae ss. Ego Hubaldus presbyter card. tit. S. Crucis in Hierusalem ss. Ego Villanus presbyter card. tit. S. Stephani in Coelio monte ss. Ego Bernardus presbyter card. tit. S. Clementis ss. Ego Jordanus presbyter cardinalis tit. S. Susannae ss. Ego Odo diaconus card. S. Georgii ad Velum Aureum ss. Ego Guido diaconus card. SS. Cosmae et Damiani ss. Ego Octavianus diaconus card. S. Nicolai in Carcere Tulliano ss. Ego Gregorius diaconus card. S. Angeli ss. Ego Astaldus diaconus card. S. Eustachii juxta templum Agrippae ss. Ego Joannes diaconus cardinalis S. Mariae Novae ss. Ego Berardus diaconus card. S. Romanae Ecclesiae ss. Ego Guido diaconus card. S. Mariae in Porticu ss. Ego Petrus diaconus cardin. S. Mariae in via Lata ss. Ego Cinthius diaconus cardin. SS. Sergii et Bacchi ss. Datum Transtiberim per manum Roberti S. R. E. presbyteri card. et cancellarii, XV Kalend. Mart, indict. IX, Incarn. Dominicae 1145, pontificatus autem domini Eugenii III papae anno primo
LXXXI.  Ad H. priorem et fratres S. Marcelli de Salseto.--Confirmat eis donum ecclesiae de Savatia factum ab Eustachio Valentinensi episcopo, antequam inobediens esset Romanae Ecclesiae.   (Anno 1146, Febr. 15.) [D. BOUQUET,  Recueil,  XV, 436.]
Author: Eugenius III

EUGENIUS episcopus, servus servorum Dei, dilectis filiis H. priori S. Marcelli, ejusque fratribus, salutem et apostolicam benedictionem.

Apostolicae sedis auctoritate compellimur justis religiosorum precibus clementer annuere, et suam eis justitiam conservare. Ideoque, justis vestris postulationibus gratum impertientes assensum ecclesiam de Salvatia cum appendiciis suis, quemadmodum a venerabili fratre nostro C. Valentinensi episcopo, antequam Romanae Ecclesiae inobediens existeret, cum consensu totius capituli sui vobis rationabiliter concessa est et scripto suo firmata, vobis nihilominus auctoritate apostolica confirmamus. Si quis autem hujus nostrae concessionis paginam sciens, contra eam ire tentaverit, sciat se omnipotentis Dei et beatorum Petri et Pauli apostolorum ejus iram incursurum. Datum Transtiberim, XV Kal. Martii.
LXXXII.  Odoni priori et fratribus S. Martini de Campis concedit « ut decedentibus canonicis B. Gervasii de Encra, ibi monachi substituantur.  »  (Anno 1146, Febr. 20.) [MARRIER,  Histoire de Saint Martin des Champs,  p. 303.]
Author: Eugenius III

EUGENIUS episcopus, servus servorum Dei, dilectis filiis ODONI priori S. Martini de Campis, ejusque fratribus, salutem et apostolicam benedictionem.

Super controversia quae inter vos et canonicos B. Gervasii de Encra super eadem diutius agitata est, utriusque partis rationes et allegationes diligenter audivimus, et fratrum nostrorum consilio eidem controversiae finem taliter imposuimus. Si quid quod super eadem causa a Gaurino bonae memoriae Ambianensi episcopo religiosorum virorum consilio statutum est, et praedecessorum nostrorum felicis memoriae Innocentii et Lucii Romanorum pontificum scriptis et auctoritate firmatum: ut videlicet decedentibus canonicis, ibidem monachi substituantur, salvis tamen eorum praebendis qui superstites fuerint, nos nihilominus auctoritate apostolica confirmamus, et ratum manere decrevimus, et super eadem causa perpetuum canonicis silentium imposuimus. Datum Transtiberim, X Kal. Martii.
LXXXVI.  Privilegium pro ecclesia S. Andreae Roffensi.   (Anno 1146, Febr. 25.) [WHARTON,  Anglia Sacra,  I, 344.]
Author: Eugenius III

EUGENIUS episcopus, servus servorum Dei, dilectis filiis BRIENO priori ecclesiae B. Andreae Roffensis et ejus fratribus tam praesentibus quam futuris, regularem vitam professis, in perpetuum.

Ad hoc universalis Ecclesiae cura nobis a provisore omnium bonorum Domino commissa est, ut religiosas diligamus personas, etc. Quapropter, dilecti in Domino filii, vestris justis postulationibus annuimus, et praefatam Andreae apostoli ecclesiam, in qua divino mancipati estis servitio, sub B. Petri et nostra protectione suscipimus, et praesentis scripti privilegio communimus, statuentes, et quascunque possessiones, quaecunque bona tam ex dono quam et concessione bonae memoriae Lanfranci, Anselmi, Radulfi, Theobaldi Cantuariensium archiepiscoporum, et Gundulfi Roffensis episcopi, Willelmi et Henrici Anglorum regum, aliorumque fidelium impraesentiarum juste et canonice possidetis, aut in futurum poteritis adipisci, firma vobis vestrisque successoribus et illibata permaneant. Concessionem autem vobis rationabiliter factam ab Ernulfo episcopo vestro de synodalibus denariis, et scripti ejus paginam confirmatam et ratam esse censemus. Praeterea concordiam, quae inter vos et venerabilem fratrem nostrum Ascelinum episcopum vestrum per praefatum Theobaldum Cant. archiepiscopum de Lambetha et quibusdam aliis possessionibus juste et canonice facta est, ratam et firmam esse decrevimus. Praeposituram quoque ipsius civitatis, sicut hactenus super homines vestros et episcopi et praepositurae regis quartam partem rationabiliter habuistis, socam etiam et sacam, tol et team, et infangtheof, caeteras quoque consuetudines et libertates vestras, vobis confirmamus, etc. Data Transtiberim per manum Roberti S. R. E. cardinalis presbyteri et cancellarii, V Kalend. Maii, indictione VIII, anno Incarnationis Dominicae 1146, pontificatus vero Eugenii III papae anno II.
LXXXVII.  Institutionem canonicorum regularium in ecclesia Tarentasiensi laudat.   (Anno 1146, Febr. 26.) [  Gall. Christ.  nov. XII, Instr. 382.]
Author: Eugenius III

EUGENIUS, servus servorum Dei, venerabili fratri PETRO Tarentas archiepiscopo, ejusque fratribus, salutem et apostolicam benedictionem.

Officii nostri nos hortatur auctoritas justas preces attendere, et beneplacentem Domini religionem modis omnibus propagare. Proinde institutionem canonici ordinis secundum B. Augustini Regulam in ecclesia Tarentasiensi, praedecessoris nostri felicis memoriae papae Innocentii concessione factam apostolicae sedis munimine confirmavimus, statuentes ut obeuntibus canonicis qui ibi sunt, nullus eis nisi regularem vitam professus substituatur. Quotquot autem post eamdem praedecessoris nostri concessionem contra ejusdem institutionis tenorem sunt subrogati, amoveri praecipimus, atque donationes sive alienationes bonorum ipsius ecclesiae quae ab Isdraele quondam ejus archiepiscopo postmodum factae sunt, evacuamus, et irritas esse censemus. Et quia Petrus bonae memoriae Tarentasiensis archiepiscopus ecclesias S. Mauritii, de Landriaco, de Rastheco et de Peseto, Wiberto et Petro fratri ejus, sive alicui de genere ipsorum sub excommunicatione dare prohibuit; nos sicut a praedecessore nostro piae recordationis papa Lucio confirmatum est, hoc ratum habentes confirmamus. Datum Transtiberim, IV Kalend. Martii, indictione octava, Incarnationis Dominicae anno millesimo centesimo quadragesimo quinto.
XCI.  Ad capellanos Ecclesiae Placentinae.   (Anno 1146, Mart. 10.) [CAMPI  Hist. Eccl. di Piacenza.  I, p. 144. Lib. Privileg. cathed. Placent. p. 46 a tergo.]
Author: Eugenius III

EUGENIUS episcopus, servus servorum Dei, dilectis filiis S. Euphemiae, S. Gervasii, S. Protasii, S. Petri de Foro, S. Juliani, S. Martini de Foro, S. Domnini, S. Alexandri, S. Martini de Burgo, S. Vincentii, S. Stephani, SS. Joannis et Pauli, S. Zenonis, S. Faustini, S. Michaelis, S. Agathae, S. Mariae de Sperono et S. Mariae de Porta Gariverti capellanis, salutem et apostolicam benedictionem.

Perlatus est clamor ad aures nostras, quod cum juxta antiquam matricis Ecclesiae vestrae Placentinae et capellarum vestrarum consuetudinem in majori ecclesia in sabbato sancto baptizare debeatis; nunc illud consuetum servitium praefatae ecclesiae vultis subtrahere, et debitam matri vestrae obedientiam denegare. Et quoniam antiquam et rationabilem consuetudinem evacuari nolumus, per apostolica vobis scripta praecipiendo mandamus, quatenus praefatum vestrae devotionis obsequium eidem Ecclesiae humiliter exhibeatis, et nullam exinde contradictionem facere praesumatis; alioquin contemptum vestrum nullatenus praeteribimus impunitum. Datum Transtiberim, VI Idus Martii.
XCII.  Ad abbatem Sugerium.--Ut monasterium B. Medardi a comite Suessionensi praegravatum adjuvet apud regem.   (Anno 1146, Mart. 11.) [MANSI,  Concil.,  XXI, 647.]
Author: Eugenius III

EUGENIUS episcopus, servus servorum Dei, dilecto fiilio SUGERIO abbati S. Dionysii, salutem et apostolicam benedictionem.

Notitiae tuae non exstat incognitum, monasterium Beati Medardi Suessionensis juris beati Petri existere, et ad defensionem ejus, et sanctae Romanae Ecclesiae specialiter pertinere. Et quia idem monasterium ab Ivone comite Suessionensi, occasione pecuniae, quam ab abbate ipsius loci exigit, sicut accepimus, plurimum praegravatur, discretioni tuae per apostolica scripta rogando mandamus, quatenus pro reverentia beati Petri ac nostra ipsum abbatem et fratres ejus super hoc et aliis, in quibus tuo indiguerint auxilio, juves, et manuteneas, et eorum erga regiae dignitatis excellentiam, cujus familiaritatis et consilii talentum accepisse cognosceris, intercessor et adjutor existas, ut beati Petri et sedis apostolicae majorem promerearis gratiam. Datum Transtiberim, V Idus Martii.
XCIII.  Ad Egelbertum episcopum et canonicos Bambergensis Ecclesiae--De Henrici imperatoris sanctitate, miraculis et canonizatione.   (Anno 1146, Mart. 14.) [MANSI,  Concil.,  XXI, 630.]
Author: Eugenius III

EUGENIUS episcopus, servus servorum Dei, venerabili fratri EGELBERTO episcopo, et dilectis filiis canonicis Bambergensis Ecclesiae, salutem et apostolicam benedictionem.

Sicut per litteras et nuntios vestros vobis mandasse meminimus, venerabiles fratres nostros N. Sanctae Rufinae episcopum, et N. presbyterum cardinalem, pro diversis negotiis ad partes illas de nostro latere delegavimus, eisque viva voce injunximus, ut ad Ecclesiam vestram accederent, atque de vita et miraculis Henrici regis rei veritatem diligenter inquirerent, et litteris suis nobis significarent. Nunc autem eorumdem fratrum nostrorum, et multorum religiosorum et discretorum virorum attestatione, de castitate ipsius, de fundatione Bambergensis Ecclesiae, et multarum aliarum, quarumdam quoque episcopalium sedium reparatione, et multiplici eleemosynarum largitione, de conversione regis Stephani et totius Hungariae, Domino cooperante, per eum facta; de glorioso etiam ipsius obitu, pluribusque miraculis post ejus obitum ad ipsius corporis praesentiam divinitus ostensis, multa cognovimus. Inter quae illud praecipuum et memorabile plurimum attendentes, quod cum diadema sceptrumque imperii suscepisset, non imperialiter, sed spiritualiter vixit. In toto etiam legitimo positus, quod paucorum fuisse legitur, integritatem castimoniae usque in finem vitae conservavit. Quae quidem nos omnia simul perpendentes, atque devotionem vestram, et Ecclesiae Bambergensis, quae sanctae Romanae Ecclesiae soli subesse dignoscitur, diligenter considerantes, tametsi hujusmodi petitio nisi in generalibus conciliis admitti non soleat, auctoritate tamen sanctae Romanae Ecclesiae, quae omnium conciliorum firmamentum est, petitionibus vestris acquiescimus, atque ejusdem memorabilis viri, cujus exaltationem requiritis, fratrum nostrorum archiepiscoporum, et episcoporum, qui praesentes aderant, communicato consilio, memoriam inter sanctos de caetero fieri censemus, et anniversarium ipsius diem solemniter celebrari constituimus. Vestra itaque interest sic in sanctae Romanae Ecclesiae obedientia et fidelitate persistere, et ei dignae devotionis obsequio respondere, ut ampliori B. Petri et nostra gratia digni inveniamini. Data Transtiberim, secundo Idus Martii.
XCIV.  Ad Petrum Bituricensem archiepiscopum.--De primatu in provincias Bituricensem et Burdigalensem.   (Anno 1146, Mart. 15.) [MANSI,  Concil.,  XXI, 668.]
Author: Eugenius III

EUGENIUS episcopus, servus servorum Dei, venerabili fratri P. Bituricensi archiepiscopo ejusque successoribus canonice substituendis, in perpetuam memoriam.

Officii nostri nos hortatur auctoritas pro ecclesiarum statu paternam sollicitudinem gerere, et earum quieti ac paci auxiliante Domino salubriter providere. Justum namque est ut dignitatem Ecclesiae vel personis apostolicae sedis liberalitate concessam, nos quoque auctore Deo firmam et inviolabilem conservemus. Tuam ergo, frater in Christo charissime Petre archiepiscope, devotionem circa nos, et circa sanctam Romanam Ecclesiam, cujus filius specialis es, et in qua sacros ordines suscepisse dignosceris, attendentes, nobilem Bituricensem ecclesiam, cui Deo auctore praesides, B. Petri et nostra protectione suscipimus et praesentis scripti privilegio communimus. Praesentis itaque privilegii pagina confirmamus, ut super duas provincias, videlicet super ipsam Bituricensem, et super Burdigalensem, primatum obtineas, sicut hactenus obtinuisse dignosceris. Dioeceses vero illas quae intra eamdem provinciam Bituricensem sitae sunt, in tua tuorumque successorum potestate ac subjectione persistere constituimus, videlicet Claromontensem, Lemovicensem, Rutensem, Albigensem, Candurcensem, et Mimatensem. Et ipsarum civitatum episcopi ipsam Bituricensem ecclesiam matrem et magistram recognoscant, atque tibi tuisque successoribus tanquam proprio metropolitano obedientiam ac reverentiam humiliter exhibeant. Porro tibi tuisque successoribus usum pallii confirmamus. Atque ad majorem reverentiam per supradictas provincias vexillum Dominicae crucis ante vos deferri concedimus, sicut etiam antiqua praedecessorum vestrorum consuetudo obtinuit. Praeterea quascunque possessiones, quaecunque bona in praesentiarum juste et canonice possides, aut in futurum, etc. Obeunte vero te nunc ejusdem ecclesiae archiepiscopo, vel tuorum quolibet successorum, nullus ibi qualibet subreptionis astutia seu violentia praeponatur; nisi quem praefatae ecclesiae canonici secundum Deum et statuta sedis apostolicae canonice providerint eligendum. Decernimus ergo ut nulli omnino hominum liceat eamdem ecclesiam vel personam tuam temere perturbare, etc.
XCVI.  Ad clerum et populum Tornacensem.--Episcopum postliminio Ecclesiae Tornacensi restitutum, a se consecratum mittit.   (Anno 1146, Mart. 15.) [MANSI,  Concil.,  XXI, 663.]
Author: Eugenius III
Date:  [Simoni]

EUGENIUS episcopus, servus servorum Dei, dilectissimis filiis clero et populo Tornacensi, salutem et apostolicam benedictionem.

Tornacensis Ecclesia in proprii pastoris absentia a longis retro temporibus plurimum laboravit: et, sicut multorum religiosorum et discretorum virorum attestatione cognovimus, tam animarum quam corporum damna plurima et gravia detrimenta sustinuit. Audivimus enim multa millia hominum in eodem episcopatu, qui episcopum nunquam viderunt: sed quasi episcopum non habentes, absque illa sacri chrismatis unctione, quam fideles contra diaboli insidias pugnaturi per manus episcoporum suscipiunt, de praesenti saeculo migraverunt. Unde nos officii nostri debito, et multorum religiosorum de partibus vestris crebris exhortationibus provocati, et charitatis zelo succensi, tantis malis occurrere Domino auctore decrevimus, atque fratrum nostrorum communicato consilio, dilectum filium nostrum Anselmum abbatem S. Vincentii Laudunensis, Spiritus sancti gratia invocata, vobis in episcopum consecravimus. Eumdem itaque cum gratia sedis apostolicae, et litterarum nostrarum prosecutione ad sedem propriam remittentes, per apostolica scripta universitatem vestram rogamus, monemus, atque praecipimus, quatenus ipsum reverenter suscipiatis, diligatis, et honoretis, eique tanquam proprio pastori et animarum vestrarum episcopo obedientiam ac reverentiam humiliter exhibeatis. Nos autem illos qui occasione episcopatus Tornacensis fratri nostro S. Noviomensi episcopo sacramento vel fidelitate seu obedientia astricti sunt, ab eadem fidelitate et juramento vel obedientia, apostolica auctoritate absolvimus: et ut praefato fratri nostro Anselmo episcopo eadem fidelitate et obedientia teneantur, praecipimus. Si quis autem ei rebellis et inobediens esse praesumpserit, sententiam quam idem frater noster episcopus in eum canonice promulgaverit, nos auctore Domino ratam habebimus. Data Transtiberim Idibus Martii.
XCVIII.  Ad Alvisum Atrebatensem et Milonem Morinensem episcopos.--Ut Anselmum a se consecratum Tornacensem episcopum a rege Francorum et a comite Flandrensi recipiendum curent.   (Anno 1146.) [BOUQUET,  Recueil,  XV, p. 437.]
Author: Eugenius III
Date:  [LVISO] [ILONI] [udovicum] [heodericum]

EUGENIUS episcopus, servus servorum Dei, venerabilibus fratribus A Atrebatensi et M Morinensi episcopis, salutem et apostolicam benedictionem

Et tua, fratrer A. Atrebatensis, et multorum aliorum religiosorum et discretorum virorum suggestione cognovimus, quod si Tornacensis Ecclesia proprium haberet episcopum, honor Dei ibidem augeretur, et multorum millium animarum, quae sine cura episcopali et proprii pastoralis providentia periclitantur, salus exinde proveniret: unde nos, zelo charitatis et justitiae succensi, et vestra tanquam ipsius Domini Jesu Christi, exhortatione permoti, tantis malis occurrere voluimus, et quod praedecessor noster felicis memoriae Innocentius papa de consituendo ibidem episcopo incoepit, Domino auctore, complevimus. Rogamus itaque charitatem vestram et exhortamur in Domino, ut tam apud charissimum filium nostrum L Francorum regem et Flandrensem comitem T, quam apud alios quos expedire cognoveritis, pro pace et honesta ipsius episcopi receptione studiosius laboretis, et quieti et tranquillitati ipsius fraterna charitate providere curetis.

Notes: ( Caetera desunt. )
XCIX.  Ad Bernardum Claraevallensem abbatem.--Significat se ad ejus instantiam consecrasse Anselmum in episcopum Tornacensem, mandatque ut pro pace ipsius laborare studeat.   (Anno 1146.) [D. BOUQUET, XV, p. 438.]
Author: Eugenius III

EUGENIUS episcopus, servus servorum Dei, charissimo in Christo filio BERNARDO Claraevallensi abbati, salutem et apostolicam benedictionem.

Charitatis zelo succensi, et vestra praecipue multorumque aliorum religiosorum et discretorum virorum exhortatione permoti, quod praedecessor noster felicis memoriae papa Innocentius de constituendo in Tornacensi Ecclesia episcopo incoeperat, Domino auctore complevimus, atque dilectum filium nostrum Anselmum, abbatem S. Vincentii Laudunensis, Spiritus sancti gratia invocata, ibidem in episcopum consecravimus. Charitatem itaque vestram qua multum in Domino confidimus, commonemus quoniam tam apud charissimum filium nostrum Ludovicum Francorum regem, quam apud alios quos expedire cognoveritis, pro pace ipsius laborare studeatis, atque vestrae bonitatis consilio et auxilio secundum Dominum juves et manuteneas, ne cujuslibet prava suggestio cor Christianissimi regis super hoc valeat depravare. Nos autem in hoc facto nullam ipsius regis diminutionem intendimus: imo ad honorem Dei et regni sui incrementum in causam istam processisse nos credimus.

Notes: ( Caetera desunt.)
C.  Privilegium pro monasterio S. Nicasii Remensis.   (Anno 1146, Mart. 25.) [VARIN,  Archives admin. de Reims,  I, I, 316.]
Author: Eugenius III

EUGENIUS episcopus, servus servorum Dei, dilecto filio JOANNI abbati S. Nicasii, ejusque successoribus tam praesentibus quam futuris regulariter substituendis, in perpetuum.

Ex venerabilis Patris nostri Samsonis Remensis archiepiscopi litteris intelleximus, quod Henricus comes, cum uxore et filiis, et Clarembaldus de Roseto, similiter cum uxore et filiis, divini amoris igne succensi et charissimi filii nostri Bernardi Claraevallensis abbatis exhortationibus incitati, ecclesiam B. Mariae de castello Portensi quam contra justitiam et animarum suarum salutem haereditarie possidebant, pro peccatorum suorum remedio, in manu ipsius archiepiscopi libere et absolute refutaverunt; rogantes ut eamdem ecclesiam B. Nicasii monasterio concederet, et monasticum ordinem in ea ordinaret. Qui preces ipsorum libenter admisit, et eamdem ecclesiam cum omnibus ad eam pertinentibus praefato monasterio ad statuendum in ea monasticum ordinem concessit et scripto suo firmavit. . . Eamdem concessionem vel donationem . . confirmamus . . . Quidquid etiam Arnulphus de Gest de jure suo in alodiis et in caeteris, praedecessoris nostri felicis memoriae papae Innocentii, necnon etiam venerabilis fratris nostri Alberonis Leodicensis episcopi consilio et assensu, juste et canonice vobis concessit, vobis et ecclesiae vestrae nihilominus confirmamus: totam terram videlicet quam ipse Arnulphus et frater ejus Joannes jure haereditario possidebat; ad hanc dimidium alodium in campis, pratis, silvis et quidquid ibidem possidebat; alodium in Vesana villa, alodium de Resbais, alodium de Hesbinis, alodium de Rumestat cum decima de Guzencurt. Si quis autem contra hanc nostrae confirmationis paginam sciens temere venire tentaverit, secundo tertiove commonitus, si non reatum suum congrua satisfactione correxerit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi alienus fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen, amen, amen. Data Sutrii, VIII Kalend. Aprilis.